Selvom politiet havde advaret om, at de ville lave fartkontrol på landevejen Lunderskovvej i Vejen Kommune, så valgte 62 bilister alligevel at køre alt for stærkt på strækningen i aftes.

Af dem fik otte et klip i kørekortet.

En af bilisterne kørte hele 149 km/t på strækningen, hvor man kun må køre 80 km/t.

- Når man kører med sådan en høj hastighed, så når du ikke at reagere, hvis der kommer noget fra en af sidevejene, siger lederen af færdselsafdelingen hos Syd- og Sønderjyllands Politi, Knud Reinholdt og fortsætter:

- Det viser jo, at bilisterne ikke respekterer hastighederne. Fart er en medvirkende årsag til cirka halvdelen af alle ulykker, siger Knud Reinholdt.

Læs også : Danske bilister kan nu nemmere få bøder fra andre EU-lande

Bøde og betinget frakendelse af kortet

Udover en bøde på over 4000 kroner så koster bilistens forseelse også en betinget frakendelse af kørekortet i tre år.

Læs også : Fartalarmer får ikke bilister til at sænke farten på vejene

Det betyder, at bilisten nu skal bestå en ny køreprøve for at beholde sit kørekort, og han må ikke lave en lignende forseelse indenfor de næste tre år. Hvis det sker, så ryger kortet ubetinget i minimum seks måneder.

- Her er der jo tale om de bilister, vi kalder 'røde bilister', og de er rigtig svære at nå ind til. De midler, vi har at benytte os af, er fartkampagner, oplysning, bøder og betinget og ubetinget frakendelse af kørekortet, forklarer Knud Reinholdt.

Vil nødig sende kollega ud til pårørende

Færdselslederen ser med bekymrede miner på de bilister, der kører alt for stærkt.

- Vi ser det jo efterhånden dagligt. For nylig kørte en bilist 201 km/t på samme strækning. Og der var en bilist, der kørte 185 km/t nede ved Gram i Sønderjylland. Så der er strækninger, hvor der virkelig bliver kørt stærkt, siger Knud Reinholdt.

Det er de menneskelige omkostninger, som Knud Reinholdt især hæfter sig ved, når speederen trykkes i bund.